Josh Shapiro

Joshua David Shapiro (lahir 20 Jun 1973) ialah seorang peguam dan ahli politik Amerika Syarikat yang berkhidmat sebagai Gabenor Pennsylvania ke-48 sejak tahun 2023. Seorang ahli Parti Demokrat, beliau sebelum ini merupakan Peguam Negara Pennsylvania ke-50 dari tahun 2017 hingga tahun 2023. Beliau juga pernah berkhidmat dalam Lembaga Pesuruhjaya Montgomery County dari tahun 2012 hingga tahun 2017.

Dibesarkan di Montgomery County, Pennsylvania, Shapiro mempelajari sains politik di Universiti Rochester dan memperoleh ijazah Doktor Undang-Undang (JD) dari Universiti Georgetown. Selepas itu, beliau bekerja sebagai penasihat kanan kepada Senator Robert Torricelli. Shapiro dipilih ke Dewan Perwakilan Pennsylvania pada tahun 2004 setelah menewaskan bekas ahli perwakilan Parti Republikan, Jon D. Fox. Beliau mewakili daerah ke-153 dari tahun 2005 hingga tahun 2012. Shapiro dipilih ke Lembaga Pesuruhjaya Montgomery County pada tahun 2011 yang menandakan kali pertama Parti Republikan kehilangan kawalan ke atas Montgomery County. Berkhidmat dalam lembaga itu dari tahun 2011 hingga tahun 2017, beliau memegang jawatan pengerusi, dan pada tahun 2015, beliau juga dilantik sebagai pengerusi Suruhanjaya Jenayah dan Delinkuen Pennsylvania oleh Gabenor Tom Wolf.

Shapiro bertanding untuk Peguam Negara Pennsylvania pada tahun 2016, menewaskan John Rafferty Jr. daripada Parti Republikan, dan dipilih semula pada tahun 2020. Sebagai peguam negara, beliau mengeluarkan penemuan laporan juri besar seluruh negara yang mendedahkan penderaan kanak-kanak oleh paderi dan penyembunyian kes-kes oleh pemimpin gereja; beliau juga membantu mendapatkan wang sebanyak $1 bilion untuk Pennsylvania untuk mengatasi masalah penyelesaian dadah opioid di seluruh negara.

Shapiro bertanding untuk Gabenor Pennsylvania dalam pilihan raya tahun 2022. Beliau bertanding tanpa saingan dalam pemilihan parti Demokrat dan menewaskan calon Parti Republikan, Doug Mastriano, dalam pilihan raya itu dengan margin 14.8 peratus.

Shapiro dilihat sebagai salah satu pesaing utama dalam pencarian calon pasangan naib presiden untuk Kamala Harris pada pilihan raya presiden Amerika Syarikat 2024.

 Rujukan 

 Pautan luar 

Laman web rasmi kerajaan Gabenor Josh Shapiro

Kategori:Ahli politik Amerika Syarikat
Kategori:Yahudi Amerika Syarikat